Søren Krarup (DF), 2008-11-21:
I al korthed: Vi siger ja til dette lovforslag.
Og jeg er lige ved at tilføje naturligvis, for i bemærkningerne til lovforslaget har vi jo meddelt, at vi ved den gældende aftales indgåelse har tilkendegivet, at vi stemmer for de lovforslag, som bygger på aftalen.
Men der er to ting, jeg vil sige i denne forbindelse.
Som bekendt hedder det i aftalens § 24, stk. 2, at betingelse for optagelse på et lovforslag om indfødsrets meddelelse er, at ansøgeren dokumenterer kendskab til danske samfundsforhold, dansk kultur og historie ved bevis for en særlig indfødsretsprøve.
Ad forunderlige veje havde denne indfødsretsprøve fået et indhold og en form, som var fuldstændig uacceptable.
Dette er lykkeligvis ændret.
Det spiller selvsagt ingen rolle ved dette lovforslag, som er fra før ændringen, men for fremtiden er indholdet af indfødsretsprøven acceptabelt, fordi denne naturligvis kommer til at bestå i, at ansøgerne om indfødsret bliver prøvet i deres kendskab til dansk kultur, historie og samfundsforhold, sådan som disse bliver beskrevet i den ganske udmærkede lærebog »Danmark før og nu«, der foreligger om emnet.
Dette glæder vi os over.
Dette er resultatet af aftalen af den 22. september.
Dette er, som det skal være, siger vi, idet vi naturligvis vil følge den videre udformning af indfødsretsprøven.
Det var den ene ting, jeg ville nævne ved denne lejlighed.
Den anden ting er det komiske, for ikke at sige det latterlige forhold, som vi alle har oplevet i den sidste uges tid, nemlig at vores indbakke er blevet fyldt op af breve fra fjern og nær, som i en enslydende tekst besværger os om at sige ja til dobbelt statsborgerskab.
Det er kun til at ryste på hovedet af, hvis man ikke i stedet bliver irriteret over at skulle plages af sådanne enslydende og præfabrikerede breve fra folk, der tror, at de opnår noget ved plagerier.
Jeg ser, at flere af mine folketingskolleger har meddelt, at herefter siger de klart nej til dobbelt statsborgerskab.
Det glæder mig, idet jeg hele tiden har sagt nej til dette forslag, som jo slet og ret søger at tage al mening ud af indfødsretten eller statsborgerskabet.
Det ligger i sagens natur og i ordets mening, at statsborgerskab indebærer, at man kun kan have hjemme i én stat, fordi man kun er det samme menneske med én bestemt identitet.
Dobbelt statsborgerskab er da ensbetydende med at ville udstyre et menneske med mange identiteter og således gøre alting lige meget.
Det betyder naturligvis også ophævelsen af Danmark, idet det forvandler Danmark til et grænseløst, åndløst internationalt område, som ikke er Danmark, men en udflydende del af en verden, som ingenting betyder, fordi man skifter identitet og nationalitet, som man skifter sokker.
Vi siger nej til dette, og vi glæder os over, at tilhængerne af denne tomhed har afsløret sig selv og skabt en nødvendig modsigelse.
Til gengæld siger vi ja til det foreliggende lovforslag om dansk indfødsret og byder de nye statsborgere velkommen, idet vi håber, at de vil bidrage til at gøre Danmark gavn og ære.
Nu har jeg talt om hr. Morten Østergaards naivitet vedrørende selve årsagen til elendigheden.
Men jeg vil godt komme ind på et andet punkt, og det er hans svar til hr. Martin Henriksen om Danmark og EU.
Jeg vil sige til hr. Morten Østergaard, at forudsætningen for demokrati er, at demos, folket, bliver respekteret.
Forholdet er, at EU tjener til at ophæve det danske demokrati, og det forsvarer hr. Morten Østergaard ved at sige, at vi har meldt os ind i et større fællesskab.
Vist så, det har vi desværre i 1972, men det er altså også sket på bekostning af det danske demokrati.
Det betyder, at det nu ikke længere er det danske folk, der bestemmer, hvad der er lov i Danmark.
Det er noget, man bestemmer i EU.
Det er det, vi oplever, og så oplever vi også på dette punkt Det Radikale Venstre forsvare, at det danske folk bliver umyndiggjort.
Jeg synes ærlig talt, at man lige skulle tænke sig lidt om og prøve at forstå, hvad demokrati betyder, nemlig at det betyder folkestyre, og folket i Danmark er det danske folk.
Det er ikke EU.